**យ៉ូហាន​ ១៦:១៦-៣៣**

**ការ​រំលឹក៖** នៅ​ក្នុង​យ៉ូហាន​ ១៦:៥-១៦ យើង​បាន​រៀន​ថា សេចក្ដី​ដែល​ព្រះ​យេស៊ូវ​បង្រៀន​មិន​មែន​ជា​របស់​ព្រះ​យេស៊ូវ​ផ្ទាល់​ទេ ​តែ​ចេញ​ពី​ព្រះ​វរបិតា​វិញ (៧​:១៦) ហើយ​នៅ​ទី​នេះ​យើង​ឃើញ​ថា ព្រះ​វិញ្ញាណ​បរិសុទ្ធ​នឹង​មាន​បន្ទូល​ដោយ​មិន​អាង​អង្គ​ទ្រង់​ (ព្រះ​វិញ្ញាណ​បរិសុទ្ធ​)​ ទេ គឺ​នឹង​មាន​បន្ទូល​ចំពោះ​តែ​សេចក្តី​ណា ដែល​ទ្រង់​ឮ​ពី​ព្រះ​វរបិតា​និង​ព្រះរាជ​បុត្រា​វិញ។ ព្រះ​យេស៊ូវ​ធ្វើ​បន្ទាល់​ពី​លោកិយ​ថា **​**អំពើ​ដែល​គេ​ប្រព្រឹត្ត​សុទ្ធ​តែ​អាក្រក់ (៧:៧)។ ដូច្នេះ​ហើយ​បាន​ជា​លោកិយ​ស្អប់​ព្រះ​យេស៊ូវ។ ​ព្រះ​វិញ្ញាណ​បរិសុទ្ធ​ធ្វើ​បន្ទាល់​អំពី​លោកិយ​ដូច​គ្នា​ដែរ​ថា អំពើ​ដែល​គេ​ប្រព្រឹត្ត​សុទ្ធ​តែ​អាក្រក់។

សូម​អាន​យ៉ូហាន​ ១៦:១៦-៣៣ ទាំង​មូល។

ចូរ​អាន ​ខ.១៦-១៨ ទ្បើង​វិញ​ ហើយ​ឆ្លើយ​សំនួរ​ខាង​ក្រោម។​

*តើ​ពួក​សិស្ស​មិន​យល់​អំពី​អ្វី?*

ចូរ​អាន ​ខ.១៩-២៤។​

*ហេតុ​អ្វី​បាន​ជា​ពួក​សិស្ស​នឹង​យំ ហើយ​សោកសង្រេង​ តែ​លោកិយ​នឹង​អរ​សប្បាយ​ឡើង​ដូច្នេះ​?*

*តើ ពួក​សិស្ស​នឹង​មាន​អំណរ​នៅ​ពេល​ណា?*

**ការ​ពន្យល់​និង​ការ​អនុវត្ត​៖**  សូម​ចង​ចាំ​ថា ការ​បង្រៀន​ទាំងអស់​នៅ​ក្នុង​កណ្ឌ​យ៉ូហាន ១៣-១៧ គឺ​ព្រះយេស៊ូវ​​ចង់​អោយ​​ពួក​សិស្ស​របស់​ទ្រង់​​បាន​ត្រៀម​ខ្លួន​ជា​ស្រេច​សម្រាប់​ការ​សុគត​របស់​ទ្រង់ ​ហើយ​​ពន្យល់​អំពី​ការ​សុគត​របស់​ទ្រង់។ មនុស្ស​លោក​ស្អប់​ព្រះយេស៊ូវ ដូច្នេះ​ហើយ​គេ​រីករាយ​នៅ​ពេល​ដែល​ព្រះយេស៊ូវ​បាន​សុគត​។ លោកិយ​បាន​គិត​ថា​ ពួកគេ​បាន​កំចាត់​ព្រះអង្គ​ចេញ​ពី​មនុស្ស​លោក​និង​ជីវិត​របស់​គេ ​ហើយ​​ពួក​សិស្ស​កាន់​ទុក្ខ​​​ព្រះ​យេស៊ូវ ព្រោះ​ពួក​គេ​បាន​បាត់​បង់​ម្ចាស់​របស់​ពួក​គេ។ ​ដូច​គ្នា​ដែរ ពេល​បច្ចុប្បន្ន​នេះ​​មនុស្ស​លោក​មាន​​ការ​ប៉ង​ប្រាថ្នា​ចង់​កំចាត់​ព្រះ​យេស៊ូវ​ចេញ។ មនុស្ស​លោក​ស្អប់​ព្រះយេស៊ូវ​និង​ពួក​គ្រីស្ទបរិស័ទ​ ហើយ​លោកិយ​មាន​អំណរ​សប្បាយ នៅ​ពេល​ដែល​ពួក​គេ​គិត​ថា ពួក​គេ​បាន​បង្ខំ​គ្រីស្ទបរិស័ទ​អោយ​នៅ​​ស្ងៀម។ ប៉ុន្តែ​យើង​មាន​អំណរ​សប្បាយ​ដោយសារ​តែ​ព្រះយេស៊ូវ​ទ្រង់​បាន​រស់​ពី​ស្លាប់​ឡើង​វិញ។ តើ​អ្នក​បាន​មើល​ឃើញ​ការ​ស្អប់​នេះ​ដែល​​ពិភព​លោក​​មាន​ចំពោះ​​ព្រះគ្រីស្ទ​និង​គ្រីស្ទបរិស័ទ​ដែរ​​ឬ​ទេ?

​ចូរ​អាន ​ខ.២៥-២៨។​

*ហេតុ​អ្វី​បាន​ជា​ព្រះ​វរបិតា​បាន​ស្រឡាញ់​ពួក​សិស្ស?*

*តើ ព្រះ​យេស៊ូវ​បាន​មក​ពី​ណា​ហើយ​ទៅ​ណា​វិញ?*

​**ការ​ពន្យល់​៖** នៅ​ក្នុង​ ខ.២៥ ព្រះ​យេស៊ូវ​និយាយ​ថា «ខ្ញុំ​និយាយ​សេចក្តី​ទាំងនេះ​ដល់​អ្នក​រាល់គ្នា ដោយ​ពាក្យ​ប្រៀបធៀប»​ («ដោយ​ប្រើ​ប្រស្នា»​)។ ឧទាហរណ៍​ខ្លះ​នៃ​ពាក្យ​ប្រៀប​ធៀប​ (ដោយ​ប្រើ​ប្រស្នា​) គឺ ព្រះ​យេស៊ូវ​គឺ​ជា​អ្នក​គង្វាល​ដ៏​ល្អ (ពួក​សិស្ស​មិន​យល់ (១០:៦)) ការ​លាង​ជើង​ពួក​សិស្ស (ជំពូក​ ១៣) ហើយ​ព្រះ​យេស៊ូវ​ជា​ដើម​ទំពាំងបាយជូរ ពួក​សិស្ស​ជា​មែក​ (ជំពូក​ ១៥)។

ចូរ​អាន ​ខ.២៩-៣៣។​

*តើ អ្វី​នាំ​អោយ​ពួក​សិស្ស​ជឿ​ថា​ ទ្រង់​បាន​ចេញពី​ព្រះ​វរបិតា​មក​មែន?*

*តើ ព្រះ​យេស៊ូវ​សំដែង​ភស្តុតាង​អ្វី​ខ្លះ​ដែល​បង្ហាញ​ថា ព្រះអង្គ​ជ្រាប​គ្រប់​ទាំងអស់ (ខ.៣២)?*

*ហេតុ​អ្វី​បាន​ជា​ព្រះ​យេស៊ូវ​ប្រាប់​សេចក្តី​ទាំងនេះ?*

*នៅ​លោកិយ​នេះ តើ​គ្រីស្ទ​បរិស័ទ​នឹង​មាន​អ្វី (ខ.៣៣)?*

**ការ​ពន្យល់ និង​ការ​អនុវត្ត៖** ជា​ថ្មី​ម្តង​ទៀត ព្រះ​យេស៊ូវ​បាន​បង្ហាញ​ថា ការ​សុគត​របស់​ទ្រង់​មិន​មែន​ជា​ព្រឹត្តិ​ការណ៍​ដែល​ធ្វើ​អោយ​ទ្រង់​ភ្ញាក់​ផ្អើល​ទេ ពីព្រោះ​ព្រះអង្គ​ឈ្វេង​យល់​​​ជា​​មុន​អំពី​អ្វី​ដែល​នឹង​កើតឡើង។ ​​ការ​ដឹង​ថា ព្រះ​ទ្រង់​​ទត​​ពិនិត្យ ហើយ​ទ្រង់​​ជ្រាប​​គ្រប់​សេចក្ដី​ទាំង​អស់ ហើយ​ព្រះអង្គ​ប្រទាន​​ព្រះវិញ្ញាណបរិសុទ្ធ​មក ដើម្បី​បង្រៀន​យើង​និង​ជួយ​យើង​នឹងប្រទាន​​យើង​​នូវ​​សេចក្ដី​សុខសាន្ត​ *នៅក្នុង​ទុក្ខ​វេទនា*​ ដែល​យើង​ទទួល​ពី​លោកិយ​នេះ។ សេចក្ដី​សុខសាន្ត​ដែល​យើង​មាន​នៅ​ក្នុង​ព្រះ​យេស៊ូវ​មិន​មែន​មាន​ន័យ​ថា ​យើង​នឹង​មិន​មាន​ទុក្ខ​វេទនា​ទេ។ ​យើង​ពិត​ជា​​មាន​ទុក្ខ​វេទនា​មែន​​ ប៉ុន្តែ​ការ​រស់​ឡើង​វិញ​និង​ជ័យជម្នះ​របស់​ព្រះ​យេស៊ូវ​នាំ​អោយ​យើង​មាន​សេចក្ដី​សុខសាន្ត​និង​ក្ដី​អំណរ។ តើ​អ្នក​បាន​រំពឹង​គិត​អំពី​ការ​សុគត​ ការ​រស់​ឡើង​វិញ និង​ការ​ទទួល​ជ័យជម្នះ​របស់​ព្រះយេស៊ូវ ដើម្បី​ជួយ​ឱ្យ​អ្នក​មាន​អំណរ​និង​សេចក្ដី​សុខសាន្ដ ​នៅ​ពេល​យើង​បាន​រង​ទុក្ខ​វេទនា​ដោយ​សារ​យើង​ធ្វើ​តាម​ព្រះយេស៊ូវ​ដែរ​ឬ​ទេ​?

**រំលឹក​ទ្បើង​វិញ៖** *តើ​យើង​បាន​រៀន​អ្វី​អំពី​ព្រះ​យេស៊ូវ​ចេញ​ពី​យ៉ូហាន​ ១៦:១៦-៣៣?*

**ការ​អនុវត្ត​៖** *តាម​អ្វី​ដែល​អ្នក​បាន​រៀន​តាម​រយៈ​បទ​គម្ពីរ​នេះ តើ​អ្នក​ត្រូវ​យក​វា​មក​អនុវត្ត​យ៉ាង​ដូច​ម្តេច​នា​ពេល​សព្វ​ថ្ងៃ​នេះ?*